Nøgleord

Sammendrag



Nøgleord

1. Præjudicielle spørgsmål – Domstolens kompetence – fortolkning af en international aftale, som er indgået af Fællesskabet og medlemsstaterne i medfør af delt kompetence, og som har indvirkning på de nationale domstoles anvendelse af fællesskabsbestemmelser – aftalen om handelsrelaterede intellektuelle ejendomsrettigheder (TRIPs)

(Art. 234 EF; TRIPs-aftalen)

2. Internationale aftaler – aftalen om handelsrelaterede intellektuelle ejendomsrettigheder (TRIPs) – tidsmæssig anvendelse – anvendelse på en konflikt mellem et varemærke og et tegn, når konflikten er begyndt før aftalens skæringsdag, men er fortsat efter dette tidspunkt

(TRIPs-aftalen, art. 70, stk. 1)

3. Internationale aftaler – aftalen om handelsrelaterede intellektuelle ejendomsrettigheder (TRIPs) – direkte virkning – foreligger ikke – nationale retters forpligtelser – varemærkeret – anvendelse af national ret i lyset af ordlyden af og formålet med de omhandlede bestemmelser i direktiv 89/104 og TRIPs-aftalen

(TRIPs-aftalen; Rådets direktiv 89/104)

4. Internationale aftaler – aftalen om handelsrelaterede intellektuelle ejendomsrettigheder (TRIPs) – varemærkeret – varemærkeindehaverens eneret til at forhindre, at en tredjemand gør brug heraf – undtagelser – mærke, som er identisk med eller ligner det varemærke, der angiver et firmanavn – betingelse – anvendelse af mærket i overensstemmelse med redelig markedsføringsskik

(TRIPs-aftalen, art. 16, stk. 1, og art. 17)

5. Internationale aftaler – aftalen om handelsrelaterede intellektuelle ejendomsrettigheder (TRIPs) – varemærkeret – firmanavn i konflikt med et varemærke – firmanavn blevet til før varemærket – brugen af dette kan ikke forbydes af varemærkeindehaveren

(TRIPs-aftalen, art. 16, stk. 1)

Sammendrag

1. Eftersom Fællesskabet har indgået aftalen om handelsrelaterede intellektuelle ejendomsrettigheder (TRIPs-aftalen), som indeholdt i bilag I C til overenskomsten om oprettelse af Verdenshandelsorganisationen, er det forpligtet til i videst muligt omfang at fortolke sin lovgivning om varemærker i lyset af ordlyden af og formålet med TRIPs-aftalen.

Heraf følger, at Domstolen har kompetence til at fortolke TRIPs-aftalens bestemmelser med det formål at opfylde de behov, der opstår for medlemsstaternes dømmende myndigheder, når disse skal anvende deres nationale regler med henblik på at træffe foranstaltninger for at beskytte rettigheder, der følger af fællesskabslovgivningen inden for TRIPs-aftalens anvendelsesområde.

(jf. præmis 41 og 42)

2. Aftalen om handelsrelaterede intellektuelle ejendomsrettigheder (TRIPs-aftalen), som indeholdt i bilag I C til overenskomsten om oprettelse af Verdenshandelsorganisationen, der er indgået på Fællesskabets vegne, for så vidt angår de områder, der hører under dets kompetence, ved afgørelse 94/800, finder anvendelse i tilfælde af en konflikt mellem et varemærke og et tegn, der hævdes at krænke varemærket, når denne konflikt er begyndt før TRIPs-aftalens skæringsdag, men er fortsat efter dette tidspunkt.

Navnlig har TRIPs-aftalens artikel 70, stk. 1 – som bestemmer, at den ikke skaber nogen forpligtelser i forbindelse med handlinger, der er foretaget før skæringsdagen for medlemmerne – til følge, at aftalen omfatter situationer, som fortsætter efter dette tidspunkt.

(jf. præmis 49 og 53 samt domskl. 1)

3. Bestemmelserne i aftalen om handelsrelaterede intellektuelle ejendomsrettigheder (TRIPs-aftalen), som indeholdt i bilag I C til overenskomsten om oprettelse af Verdenshandelsorganisationen, skaber ikke efter deres karakter nogen rettigheder for borgerne, som disse i medfør af fællesskabsretten kan påberåbe sig direkte for de nationale domstole.

Imidlertid er de nationale domstole i medfør fællesskabsretten forpligtet til, når de anmodes om at anvende deres nationale regler med henblik på at træffe foranstaltninger for at beskytte rettigheder inden for et område, hvorpå TRIPs-aftalen finder anvendelse, og hvor Fællesskabet allerede har lovgivet, som f.eks. varemærkeområdet, i videst muligt omfang at gøre dette i lyset af ordlyden af og formålet med de relevante fællesskabsbestemmelser i det første direktiv 89/104 om varemærker og bestemmelserne i TRIPs-aftalen.

(jf. præmis 54, 55 og 57)

4. Et firmanavn kan anses for et tegn som omhandlet i artikel 16, stk. 1, første punktum, i aftalen om handelsrelaterede intellektuelle ejendomsrettigheder (TRIPs-aftalen), som indeholdt i bilag I C til overenskomsten om oprettelse af Verdenshandelsorganisationen. Denne bestemmelse tilsigter at give varemærkeindehaveren eneret til at forhindre, at en tredjemand gør brug heraf, hvis den pågældende brug gør indgreb eller kan gøre indgreb i varemærkets funktioner og navnlig i dets væsentligste funktion, som er at garantere varens oprindelse over for forbrugerne.

De i artikel 17 i aftalen om handelsrelaterede intellektuelle ejendomsrettigheder (TRIPs-aftalen) fastsatte undtagelser til varemærkerettighederne tilsigter bl.a. at gøre det muligt for tredjemænd at gøre brug af et tegn, der er identisk med eller ligner et varemærke, til angivelse af deres firmanavn, for så vidt dette sker i overensstemmelse med redelig markedsføringsskik.

(jf. præmis 85 og domskonkl. 2)

5. Et firmanavn, som hverken er registreret eller indarbejdet i handelen i den medlemsstat, hvor varemærket, det hævdes at være i konflikt med, er registreret, og hvor der anmodes om foranstaltninger til beskyttelse af mærket mod det pågældende firmanavn, kan kvalificeres som en eksisterende fortrinsrettighed i den forstand, hvori udtrykket er anvendt i artikel 16, stk. 1, tredje punktum, i aftalen om handelsrelaterede intellektuelle ejendomsrettigheder (TRIPs-aftalen), som indeholdt i bilag I C til overenskomsten om oprettelse af Verdenshandelsorganisationen, såfremt indehaveren af firmanavnet har en ret, der henhører under denne aftales tidsmæssige og materielle anvendelsesområde, og retten udspringer af et forhold, der ligger forud for dette varemærke, og som gør det muligt for ham at bruge et tegn, der er identisk med eller ligner dette varemærke.

Det følger heraf, at brugen af dette firmanavn ikke er forbudt i medfør af den eneret, som varemærkeindehaveren i henhold til aftalens artikel 16, stk. 1, første punktum, har i kraft af sit varemærke.

(jf. præmis 89 og 100 samt domskonkl. 3)